ከታሪክ ተወቃሽነት ለመዳን ወደ አገራችን ለመመለስ ችለናል…አቶ ሞላ አስገዶም
” የኢትዮጵያን ሰላም፣ ልማትና ዕድገት የመቀልበስና አገሪቱን የመበታተን አላማ ያነገበው የኤርትራ መንግስት ተላላኪነት ይብቃን ” በማለት ወደ አገራቸው ለተመለሱት የንቅናቄው አባላት ትናንት በአዳማ ከተማ ደማቅ አቀባበል ተደርጎላቸዋል።በኢትዮጵያ የተመዘገበውን የዴሞክራሲ ለውጥ፣ የፍትህ ማሻሻያ፣የህዝቦች ማህበራዊና ኢኮኖሚ ተጠቃሚነት በመገምገምና የሻዕቢያን አፍራሽ ድርጊት በመገንዘብ ከትግራይ ክልላዊ መንግስት ጋር በመመካከር ወደ አገራችን መመለሳችንን እንኮራበታለን ብለዋል የቀድሞው የንቅናቄው ሊቀመንበር አቶ ሞላ አስገዶም።በኤርትራ የሚንቀሳቀሱ የኢትዮጵያ ተቃዋሚዎች ከሻዕቢያ መንግስት ተላላኪነት የዘለለ ለአገርና ለህዝብ የሚጠቅም ስራ እንደሌላቸው በተግባር አረጋግጠናል ያሉት አቶ ሞላ ከታሪክ ተወቃሽነት ለመዳን ታጣቂዎቻቸውን በማሳመን ወደ አገራቸው ለመመለስ መወሰናቸውን አስታውቀዋል ።የኢትዮጵያ መንግስትና ህዝብ ያደረጉላቸውን ደማቅ ወገናዊ አቀባበል ያደነቁት አቶ ሞላ አስገዶም የአዳማ ከተማ ህዝብም ላደረገላቸው አቀባበል በራሳቸውና በንቅናቄው አባላት ስም ምስጋና አቅርበዋል ።ከኦሮሚያ ክልል አርሲ ዞን ዝዋይ ዱግዳ ወረዳ ኤርትራ በመሄድ ከንቅናቄው ጋር የተቀላቀለው አቶ ቁፋ አማን ” ላለፉት 14 ዓመታት ከጥፋት ኃይሎች ጎራ በታጣቂነት ተሰልፌ ቆይቻለሁ የሻዕቢያን የሥልጣን እድሜ ማራዘምና ሁኔታው ኢትዮጵያን ለማተራመስ መራወጥ መሆኑን በመገንዘቤ ከአንድ ዓመት ዝግጅት በኋላ አፍራሽ ተግባሩን ለማምከን ወደ ሀገሬ ተመልሻለሁ ’’ ሲል ገልጿል።” ሻዕቢያ የኢትዮጵያ ዕድገትና ብልፅግና እንቅልፍ ነስቶታል “ያለው ቁፋ አማን ” ለአፍራሽ ተልዕኮው በተላላኪነት ሊጠቀምብን ከፍተኛ ፍላጎት ቢኖረውም መላው የንቅናቄው አባላት አገራችንን አሳልፈን መሥጠት እንደሌለብን በመተማመን ለአገራችን ምድር በቅተናል ” ሲል ተናግሯል ።ከአማራ ክልል ምስራቅ ጎጃም ዞን ወደ ኤርትራ በማቅናት ከንቅናቄው ጋር ተቀላቅሎ 10 ዓመት ያሳለፈው አቶ ውለታው ዋጋው ” የኢትዮጵያን ሰላም፣ልማትና ዕድገት የማደናቀፍ አጀንዳ ለሚያራምደው ሻዕቢያ ስሰራ መቆየቴ ጸጽቶኛል ብሏል።ከንቅናቄው አባላት ጋር በመመካከርና የጥፋት ኃይሎችን እቅድ በማክሸፍ ወደ ሀገሩ መመለሱ ከፍተኛ እርካታ እንደተሰማው የተናገረው አቶ ውለታው ” አገሬን በታማኝነት በማገልገል ለዕድገትና ብልጽግናዋ የበኩሌን አሻራ ለማኖር ሙሉ ፍቃደኛ ነኝ ” ብሏል ።የደቡብ ብሔር ብሔረሰቦችና ህዝቦች ክልል ተወላጅና የንቅናቄው አባል የነበረው ሸምሱ ሻሚል “ሻዕቢያ የኢትዮጵያን ልማት ለማደናቀፍ በአጥፍቶ መጥፋትና በሽብር ጥቃት እንድናስፈፅምለት ይወተውተን ነበር ” በማለት ” ስለሀገሪቱ ወቅታዊ መረጃ እንከታተል ስለነበር ከሻዕቢያ ጋር አንሰራም የሚል አቋም በመያዝ ወደ ኢትዮጵያ ለመግባት ችለናል ” ሲል ገልጿል።በአቀባበሉ ስነ ስርዓት ላይ የአዳማ ከተማ አስተዳደር ከንቲባ አቶ አብርሃም አዱላ እንደተናገሩት የኢትዮጵያን ልማት ለማደናቀፍና  ሰላሟን ለማደፍረስ ቦዝኖ የማያውቀውን የሻዕቢያና ተላላኪዎቹን የጥፋት ሴራ በመበጣጠስ እንኳን ወደ እናት ምድራችሁ በሰላም መጣችሁ ብለዋል ።ኢትዮጵያ በሁሉም መስክ የልማት ስኬት እያስመዘገበች ነው ያሉት አቶ አብርሃም ይህን ለማደናቀፍ የሚሞክሩ ማናቸውንም የጥፋት ኃይሎች  ባሉበት ለማስቀረት አሁንም በጋራ እንሠራለን በማለት አበረታትተዋቸዋል ።የትግራይ ብሔራዊ ክልላዊ መንግስት የአስተዳደርና ፀጥታ ቢሮ ኃላፊ አቶ ሀዱሽ ዘነበ እንደተናገሩት እጅግ አስቸጋሪ የሆነውንና በታጠቀ ኃይል የታጠረውን የጠላት ቀጠና በጀግንነት በማለፍ ለአገራቸው አኩሪ ተግባር የፈፀሙ በመሆናቸው ሊመሰገኑ ይገባልብለዋል ።የንቅናቄው አባላት በሻዕቢያ ጉያ ስር በመግባት በዘመናዊ ትጥቅ የተደራጀውን ምሽግ ሰብረው ወደ አገራቸው መመለሳቸው ለሻዕቢያ ፣ ለተላላኪዎቹና ለሌሎች ፀረ ሰላም ኃይሎች ከፍተኛ ኪሳራ መሆኑን ገልጸው የኦሮሚያ ክልላዊ መንግስት፣የአዳማ ከተማ አስተዳደርና ህዝብ ላደረገላቸው ደማቅ አቀባበል በትግራይ ክልላዊ መንግስትና በራሳቸው ስም አመስግነዋል።